น้ำมันดิบปิดบวก 69 เซนต์
สัญญาน้ำมันดิบตลาดนิวยอร์กปิดบวก 69 เซนต์ที่ 96.71 ดอลลาร์/บาร์เรล เงินดอลล์อ่อน หนุน
21 พ.ค. 2556

สัญญาน้ำมันดิบตลาดนิวยอร์กปิดบวก 69 เซนต์ที่ 96.71 ดอลลาร์/บาร์เรล เงินดอลล์อ่อน หนุน
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนมิ.ย.เพิ่มขึ้น 69 เซนต์ หรือ 0.72% ปิดที่ 96.71 ดอลลาร์/บาร์เรล หลังจากเคลื่อนตัวในช่วง 95.23-97.11 ดอลลาร์
ส่วนสัญญาน้ำมันดิบเบรนท์ (BRENT) ส่งมอบเดือนก.ค.ที่ตลาดลอนดอน เพิ่มขึ้น 16 เซนต์ ปิดที่ 104.80 ดอลลาร์/บาร์เรล       
สัญญาน้ำมันดิบ WTI ดีดตัวขึ้นเนื่องจากสกุลเงินดอลลาร์สหรัฐอ่อนแรงลงเมื่อเทียบกับสกุลเงินหลักๆ หลังจากเฟดสาขาชิคาโก เปิดเผยว่า ดัชนีกิจกรรมการผลิตทั่วประเทศในเดือนเม.ย.ร่วงลงแตะ -0.53 ซึ่งเป็นระดับต่ำสุดนับแต่เดือนม.ค. เมื่อเทียบกับระดับ -0.23 ในเดือน ซึ่งแสดงให้เห็นว่าการผลิตในภาคอุตสาหกรรมของสหรัฐยังประสบปัญหาในการฟื้นตัว และดัชนีที่ต่ำกว่า 0 บ่งชี้ว่าการขยายตัวของกิจกรรมการผลิตต่ำกว่าค่าเฉลี่ย
นักลงทุนจับตาดูถ้อยแถลงของนายเบน เบอร์นันเก้ ประธานเฟด เกี่ยวกับแนวโน้มเศรษฐกิจสหรัฐต่อคณะกรรมาธิการร่วมด้านเศรษฐกิจของสภาคองเกรส ในวันพุธที่ 22 พ.ค.นี้ ตามเวลาท้องถิ่น และในวันเดียวกันนั้น เฟดจะเปิดเผยรายงานการประชุมนโยบายการเงินของเฟดประจำวันที่ 30 เม.ย.-1 พ.ค. ซึ่งจะตรงกับเวลาเช้าตรู่ของวันพฤหัสบดีที่ 23 พ.ค.ตามเวลาไทย